text: 21-årig speedwaykører i kunstig koma efter styrt
  02 september 2018 kl. 05.11
  Juniorkøreren Martin Steen Hansen er lagt i kunstig koma med flere brud på ryggen og blødninger i hjernen.
  Den danske juniorspeedwaykører Martin Steen Hansen ligger i koma, efter han lørdag var ude for et alvorligt styrt under en træning i Grindsted. Det oplyser hans team på Facebook. 
  - Martin var så uheldig at styrte ved dagens træning. Desværre kunne det være bedre, lyder det i beskeden. 
  Indlagt i Odense
  Det er endnu uvist, hvordan ulykken skete, men da den 21-årige speedwaykører ankom til sygehuset i Odense, kunne man konstatere, at han havde pådraget sig alvorlige kvæstelser.  
  Han ligger lige nu i kunstig koma, da der er et par mindre blødninger i hjernen. Derudover har han fået fire brud i ryggen, skriver teamet bag den unge speedwaykører på Facebook. 
  - Vi vil gerne takke alle jer, der kæmpede en kamp efter uheldet i dag på banen i Grindsted. Vi håber, at vi får gode nyheder i morgen, tilføjes det.
  Hjernen får ro
  Læger vælger ofte efter alvorlige ulykker at lægge patienter i kunstig koma. Det giver hjernen fred til at komme sig efter skaderne uden risiko for, at patienten vågner for tidligt. 
  Hvis patienten vågner for tidligt, skal hjernen nemlig bruge ressourcer på sanseindtryk, tanker og muskelbevægelser. Det kan forlænge helingsprocessen og i nogle tilfælde helt forhindre, at hjernen kommer sig efter skaderne.
  Martin Steen Hansen er tilknyttet klubben Holsted Speedway Klub, der også har den danske eksverdensmester Nicki Pedersen i stalden.
  
  